Hei, alle saman.

Ferien er over, og vi har hatt ei veke med mykje god planlegging slik at vi er godt førebudde til å ta imot alle elevane att. Vi gler oss til måndag.

**Covid- 19.**

Vi gler oss over at vi kan starte dette skuleåret på grønt nivå i høve smittevern. Grønt nivå betyr at elevane ikkje treng å organiserast i kohortar og skulekvardagen kan gjennomførast tilnærma normalt. Det er fortsatt nokre smitteverntiltak:

* Ingen sjuke skal møte på skolen. Sjølv om du har milde symptom skal du halde deg heime.
* Det er viktig å halde avstand der det er mogeleg.
* Normalt reinhald og god handhygiene

I følgje nye retningslinjer skal barn og unge testast som alternativ til karantene når dei er definert som nærkontaktar.  Barn frå 0-12/13 år skal testast første dag etter dei er definert som nærkontakt, etter det skal dei testast etter 3-5 dagar.  Ungdom frå 13-18 år skal testast same dag og etter 3 og 5 dagar. Det skal nyttast hurtigtestar for raskt svar. Grunngjevinga er at barn og unge skal få mindre fråvær og at smitterisikoen viser seg å vere låg.

Dersom det oppstår ein situasjon om utbrot av smitte i ein klasse vil de få informasjon via VISMA om kva dei kommunale retningslinjene er.

**Digitale verkty.**

Dette året har elevane i Sunnfjordskulen fått tilgang til dei digitale læreverka til Cappelen og Gyldendal. Dette er to av forlaga som lagar lærebøker som skal stette krava til LK-20. Dessverre er ikkje alle lærebøkene ferdige. De vil oppleve at i nokre fag nyttar elevane fysiske bøker, medan i andre fag baserer ein seg i stor grad på digitale læreverk.

Elevane får utlevert PC når dei kjem på skulen; denne må dei ta godt vare på.

**Første skuledag:**

Første skuledag møter dei nye 6. klassingane ved flaggstanga. Her møter dei kontaktlærar og deler av leiinga. 8. klasse møter på skuleplassen til ungdomsskulen. Her les vi opp klassane og elevane går då saman med kontaktlærarar til klasserommet sitt.

Det vil også bli fotografering mandag og tysdag.

Den nye fotballbana er klar om ikkje mange dagane. Det blir veldig kjekt å få nytta bana igjen i friminutt og timar.

På Halbrend skule har vi dette året 18 klassar, over 400 elevar og 50 årsverk.

Det er mange som har sitt daglige virke på Halbrend. Vi gler oss veldig til oppstart og til å møte alle elevane att 😊

Helsing

Sølvi Søgnen

Rektor.